Diari Oficial de la Generalitat Valenciana


Sumari del DOGV 2504, del 10-05-1995 (1995/834636)

RESOLUCIÓ de 28 de febrer de 1995, de les direccions generals d'Ordenació i Innovació Educativa i d'Universitats i Investigació, per la qual es dicten instruccions per a l'organització de les proves d'accés a la Universitat dels alumnes que hagen cursat ensenyaments de Batxillerat prevists en la Llei Orgànica 1/1990, de 3 d'octubre, d'Ordenació General del Sistema Educatiu.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2504

Data del DOGV
:   10-05-1995

Secció del DOGV
:   ALTRES DISPOSICIONS

Número del document
:   1995/834636


Data del document
:   28-02-1995

Organisme emissor
:   Conselleria de Educació i Ciència

Tipus de document
:   Resolució

Anàlisi jurídica

RESOLUCIó de 28 de febrer de 1995, de les direccions generals d'Ordenació i Innovació Educativa i d'Universitats i Investigació, per la qual es dicten instruccions per a l'organització de les proves d'accés a la Universitat dels alumnes que hagen cursat ensenyaments de Batxillerat prevists en la Llei Orgànica 1/1990, de 3 d'octubre, d'Ordenació General del Sistema Educatiu.   
L'Ordre d'1 de febrer de 1995 de la Conselleria d'Educació i Ciència, dicta les normes que regulen la realització de les proves d'accés a la Universitat dels alumnes que hagen cursat els ensenyaments de Batxillerat prevists en la Llei Orgànica 1/1990, de 3 d'octubre, d'Ordenació General del Sistema Educatiu, durant el període d'implantació anticipada d'aquests ensenyaments.  
Amb la finalitat de precisar alguns aspectes concrets relatius a l'organització de les proves, que per la seua naturalesa no foren recollits en l'ordre esmentada anteriorment i amb la finalitat que la comissió prevista en el punt dotzé de l'Ordre d'1 de febrer de 1995 dispose de majors elements de cohesió per a la seua actuació, les direccions generals d'Ordenació i Innovació Educativa i Universitats i Investigació, en ús de les competències que els confereix l'article 76 de la Llei 5/1983, de 30 de desembre, del Govern Valencià, han resolt dictar les següents Instruccions:  
Primer. Treball de la Comissió  
La Comissió tindrà com a base per a l'encàrrec de l'elaboració de les proves les orientacions de què es parla a l'article dotzé de l'Ordre d'1 de febrer de 1995 elaborades per la Direcció General d'Ordenació i Innovació Educativa i que contenen les característiques, els criteris de correcció i els currículums de cadascuna de les matèries objecte d'examen.  
Segon. Elaboració de les proves  
1. La comissió podrà encarregar l'elaboració de les proves a especialistes de la Universitat, dels CEP, dels Serveis d'Inspecció Tècnica d'Educació, dels instituts d'Ensenyament Secundari i de les escoles d'Arts Aplicades i Oficis Artístics coneixedors del currículum del nou Batxillerat.  
2. Per a l'elaboració de les proves, la Comissió haurà d'ajustar-se a allò establert en el Decret 174/1994, de 19 d'agost, del Govern Valencià i en els documents de la Direcció General d'Ordenació i Innovació Educativa que contenen les orientacions generals de cada matèria objecte d'examen.  
3. Els especialistes que elaboren les proves adjuntaran a aquestes, criteris de correcció que especifiquen tant el valor assignat a cada part d'aquestes com quantes precisions sobre la ponderació de les respostes es consideren necessàries per a una valoració objectiva. En qualsevol cas aquests criteris no podran contradir els criteris generals continguts en els documents sobre característiques de les proves elaborades per la Direcció General d'Ordenació i Innovació Educativa.  
Tercer. Coordinació dels centres  
La Comissió informarà els centres on es cursa Batxillerat LOGSE, en la forma que consideren convenient, sobre l'estructura i organització de les proves. Podran també facilitar models d'exàmens de les diferents matèries. Per a la realització d'aquestes tasques podran comptar amb professors especialistes adscrits a la Comissió.  
Quart. Inscripció dels alumnes  
1. Els alumnes que desitgen concórrer a les proves d'accés hauran de formalitzar la seua adscripció i abonaran les taxes corresponents en quantia semblant a la que estiga vigent per als alumnes del Curs d'Orientació Universitària. Aquests tràmits es realitzaran en l'institut o escola d'Arts Aplicades i Oficis Artístics, durant cinc dies, a partir de les dates assenyalades en els articles sisé, 2, de l'Ordre d'1 de febrer de 1995. Per a això, les Universitats facilitaran els models de sol·licitud i l'entitat bancària en què els alumnes poden realitzar l'ingrés.  
2. Per a l'obtenció de la nota mitjana a què es refereix l'article sisé, 2, de l'Ordre d'1 de febrer de 1995, es computaran, exclusivament, les qualificacions obtingudes en les matèries comunes, específiques i optatives dels dos cursos de la modalitat de Batxillerat cursada o, si s'escau, les que s'establesquen per a aquells alumnes que arriben d'altres plans d'estudis en la disposició transitòria primera, 1,2, i 3, de l'Ordre d'1 de febrer de 1995.  
Cinqué. Reclamació dels alumnes  
1. Els criteris de correcció generals i específics hauran de ser reconeguts pels membres dels tribunals en el moment de la realització de les proves i serviran de base per a la correcció dels exercicis; així mateix, els criteris específics de cada prova es faran públics una vegada realitzats els exàmens en els centres on els alumnes hagen cursat els seus estudis de Batxillerat. En els exercicis concrets que s'entreguen als alumnes haurà de figurar la puntuació que s'assigne a cada part dels exercicis.  
2. En les reclamacions que presenten els alumnes contra les qualificacions obtingudes haurà de constar el o els criteris de correcció que creguen mal aplicats, i també quantes al·legacions creguen oportunes. No s'admetran les reclamacions que no incloguen aquest requisit.  
3. El termini de presentació de les reclamacions serà de cinc dies hàbils comptadors des del moment en què es facen públiques les qualificacions en els centres. Aquestes reclamacions es presentaran davant el rector de la Universitat, president de la Comissió, qui les resoldrà en el termini de 15 dies. La resolució del president de la Comissió posa fi a la via administrativa.  
Sisé  
Aquesta resolució entrarà en vigor el dia de la seua publicació en el Diari Oficial de la Generalitat Valenciana.  
València, 28 de febrer de 1995.- El director general d'Ordenació i Innovació Educativa: Guillem Badenes i Franch. - El director general d'Universitats i Investigació: Enric Villarreal i Rodríguez.